ปีใหม่แห่ซื้อทองสำรองเงินสดอื้อ
ประชาชนแห่ซื้อทองรับปีใหม่อย่างคึกคัก คาดแนวโน้มค่าเงินบาทปี55 อ่อนตามเศรษฐกิจโลก
1 ม.ค. 2555

ประชาชนแห่ซื้อทองรับปีใหม่อย่างคึกคัก คาดแนวโน้มค่าเงินบาทปี55 อ่อนตามเศรษฐกิจโลก
นายจิตติ ตั้งสิทธิ์ภักดี นายกสมาคมค้าทองคำ กล่าวว่า ในวันที่ 31 ธ.ค. ซึ่งเป็นวันส่งท้ายปีเก่า บรรยากาศร้านขายทองย่านเยาวราชคึกคัก มีประชาชนมาซื้อทองรูปพรรณจำนวนมาก เพื่อเป็นของขวัญและของกำนัลในช่วงปีใหม่  
ทั้งนี้ ราคาทองคำแท่งขายออกอยู่ที่บาทละ 2.35 หมื่นบาท และทองคำรูปพรรณขายออกอยู่ที่บาทละ 2.39 หมื่นบาท ทั้งนี้ในวันที่ 1-2 ม.ค. 2555 ร้านทองเยาวราชจะหยุดปีใหม่ 
สำหรับค่าเงินบาทในวันสุดท้ายของปีนี้ เงินบาทร่วงลงแตะระดับต่ำสุดในรอบ 16 เดือน เป็นผลมาจากการอ่อนค่าของเงินยูโรจากความกังวลต่อวิกฤตหนี้ยุโรปที่ยังมีทีท่าว่าจะไม่จบลงง่ายๆ เงินบาทอยู่ที่ระดับ 31.52 บาทต่อเหรียญสหรัฐ 
ทั้งนี้ในปี 2554 เงินบาทอ่อนค่าลงโดยเฉลี่ย 4.47% เป็นอันดับ 2 ของภูมิภาคเอเชีย รองจากเงินรูปีของอินเดียซึ่งร่วงลง 15.88% 
อย่างไรก็ดี แนวโน้มค่าเงินบาทในปี 2555 มีแนวโน้มอ่อนค่าตามภาวะเศรษฐกิจโลก และการแข็งค่าของเงินเหรียญสหรัฐ
ทางด้านการสำรองเงินสดเพื่อรองรับการเบิกจ่ายของประชาชนในเทศกาลปีใหม่ ธนาคารแห่งประเทศไทย (ธปท.) เปิดเผยว่า ความต้องการใช้ธนบัตรของประชาชนในเทศกาลปีใหม่จะอยู่ในเกณฑ์สูงกว่าปกติ คาดว่าในเดือน ธ.ค. 2554 ธนาคารพาณิชย์จะเบิกจ่ายธนบัตรและนำฝากธนบัตรเพิ่มขึ้นจากช่วงเดียวกันของปี 2553 อยู่ที่ 3% 
ธปท.คาดว่า การเบิกจ่ายเงินจะมีมูลค่าประมาณ 2.7 แสนล้านบาท และมูลค่านำฝากประมาณ 1.495 แสนล้านบาท ทำให้มียอดเบิกจ่ายสุทธิประมาณ 120,500 ล้านบาท 
ประมาณการธนบัตรออกใช้หมุนเวียน ณ สิ้นปี 2554 มีมูลค่า 1.238 ล้านล้านบาท ซึ่งสูงกว่าสิ้นปี 2553 11 % 
ทั้งนี้ ธปท.ได้เตรียมสำรองธนบัตรชนิดราคาต่างๆ เพื่อรองรับความต้องการเบิกจ่ายได้อย่างเพียงพอ โดยมีธนบัตรสำรองไว้ประมาณ 4.7 แสนล้านบาท m